અનુરાગ કશ્યપે એક ઈન્ટરવ્યૂમાં કહ્યું છે કે ‘મિશન કશ્મીર’ વખતે એણે મુંબઈ, અન્ડરવર્લ્ડ, ટેરરિઝમ પર પુષ્કળ રિસર્ચ કરેલું અને વિધુ વિનોદ ચોપરાને મફતમાં સ્ક્રિપ્ટ પણ લખી આપેલી. પરંતુ એનો ડ્રાફ્ટ ઊડી ગયો. એ ફિલ્મની શરૂઆતમાં જે નામો આવે છે તે આંખો પહોળી કરી દે તેવાં છે. મિશન કશ્મીરની ઓરિજિનલ સ્ટોરીની ક્રેડિટ અપાયેલી આ જ સેક્રેડ ગેમ્સવાળા વિક્રમ ચંદ્રાને. (બાય ધ વે, વિક્રમ ચંદ્રા એટલે ડિરેક્ટર તનુજા ચંદ્રા અને વિધુ વિનોદ ચોપરાની પત્ની અનુપમા ચોપરાના સગા ભાઈ! યાને કે વિધુ વિનોદ અને વિક્રમ ચંદ્રા જીજા-સાલા થાય.) સ્ટોરી સ્ક્રીનપ્લેમાં ખુદ વિધુ વિનોદ અને વિક્રમ ચંદ્રા ઉપરાંત બીજાં નામો હતાં અભિજાત જોશી અને સુકેતુ મહેતા. અનુરાગના કહેવા પ્રમાણે બધા જ રાઈટરો પોતપોતાની રીતે મુંબઈ પર રિસર્ચ કરી રહ્યા હતા. તે રિસર્ચ પછી સુકેતુ મહેતાએ પોતાની બહુ વખણાયેલી અને પુલિત્ઝર પ્રાઈઝ માટે શોર્ટલિસ્ટ થયેલી ‘મેક્સિમમ સિટી’ બુક લખી. અનુરાગે ‘બ્લેક ફ્રાઈડે’ ફિલ્મ બનાવી અને વિક્રમ ચંદ્રાએ લખી ક્રાઈમ નોવેલ ‘સેક્રેડ ગેમ્સ’. એટલે જ આપણને બહારથી આવીને મુંબઈ અન્ડરવર્લ્ડ પર વર્ચસ્વ જમાવતા ડૉન, જેનું પાછું ફેમિલી પણ હોય, ધર્મ-ક્રાઈમ-પોલિટિક્સ-બૉલિવૂડની સાંઠગાંઠ, ગેંગવોર જેવી જૂની થીમનું રિફ્લેક્શન સેક્રેડ ગેમ્સમાં પણ જોવા મળે છે, જેમાં મુંબઈ પોતે એક સ્ટ્રોંગ કેરેક્ટર તરીકે ઊપસી આવે છે.